Id-deċiżjoni tar-Renju Unit hija dik li hi. Iddeċidew li jitilqu mill-Unjoni Ewropea. Tajba jew ħażina dik hija d-deċiżjoni. Taqbel jew ma taqbilx magħha ħaġ'oħra. Jien personalment ma xtaqtx li r-Renju Unit ma jibqax membru tal-Unjoni Ewropea. Ir-Renju Unit huwa ġgant. Ġgant li ħadd ma jieħu gost jarah jitwarrab minnu. Imma daqstant ieħor huwa ġgant muġugħ, ġgant ferut. Ferut bl-ikrah. Jekk mhu ferut f'xejn huwa ferut fejn tidħol tmexxija politika. Riżenja ta' Prim Ministru. Partit Konservattiv fil-Gvern mifxul waħda nobis. Akkużi ta' tradiment intern itiru fl-ajru daqs id-daqqiet ta' stallett minn wara. Mexxej Laburista u Kap tal-Oppożizzjoni sfiduċjat mhux biss mill-elettorat imma wkoll mid-deputati tiegħu. Partit Laburista f'nofs maltempata kkawżata minn irwiefen interni u b'aktar maltemp fuq ix-xefaq. U biex l-istampa mwiegħra tkun kompluta, tnejn minn fost dawk li l-aktar ħadmu għal Brexit issa rriżenjaw mill-karigi li kellhom. Boris Johnson u Nigel Farage dabbru rashom. Dabbru rashom meta kulħadd kien qed jistenna li jkunu fuq quddiem biex issa jiżfnu mal-mużika li daqqew. Sadanittant, il-munita tar-Renju Unit, l-isterlina, ħadet daqqa qawwija 'l isfel. B'dak kollu li dan jista' jfisser mhux biss għalihom imma anke għal pajjiżi bħal Malta. Fi ftit kliem: ir-Renju Unit f'periklu kbir li ma jibqa' unit xejn. Madankollu, il-problema ma tibqax tagħhom biss. Tolqot b'mod partikolari lill-Unjoni Ewropea kollha kemm hi. Inkluż lilna, li fir-Renju Unit konna naraw par widnejn fl-Unjoni Ewropea li lesti jagħtu widen għal dak li tgħid Malta. Ir-rabtiet tagħna mar-Renju Unit, tajjeb jew ħażin, għaġnu fina karattru. U allura huwa għaqli immens il-pass kawt li miexi bih il-Gvern Malti f'tali sitwazzjoni. Huwa għaqli li pajjiżna ma jaġixxix bħalma jaġixxi t-tajr tal-priża fuq annimal ferut bi ftit saħħa biex jiddefendi lilu nnifsu, fi stat vulnerabbli. Għamel tajjeb ferm il-Prim Ministru Malti meta fi Brussell appella biex ir-Renju Unit jingħata ftit taż-żmien biex joħroġ mix-xokk li ħa. Biex il-partit fil-Gvern jerġa' jingħaqad u jaħtar mexxej ġdid u prim ministru ġdid ħalli jibda d-diskussjonijiet biex titwettaq ir-rieda tal-poplu. Mhux lakemm wieħed jgħid li, ladarba ddeċidejtu li titilqu, allura fittxu itilqu. Dan ma jkun ta' ġid għal ħadd. Min-naħa l-oħra lanqas ikun ġust li r-Renju Unit jittanta japprofitta ruħu minn din il-prudenza. Ir-Renju Unit m'għandux jippretendi xi trattament preferenzjali. Huwa hawn li pajjiżna jista' jilgħab parti importanti. Jista' jkun mezz; pont bejn iż-żewġ naħat. Ir-relazzjonijiet mill-aqwa li ilna ngawdu bejnietna jistgħu jkunu ta' benefiċċju għalina t-tnejn. Għamlet tajjeb u tkompli tibqa' tagħmel tajjeb Malta jekk tkompli tinsisti mal-Unjoni Ewropea li l-elettorat tar-Renju Unit bagħat messaġġ qawwi anke lill-Unjoni Ewropea. L-Unjoni Ewropea għandha tagħti ħarsa profonda fil-mera. Għandha tara d-difetti f'wiċċha. Inutli li tagħmel maskra fuq wiċċha. Inutli taħbi t-tikmix. Jekk tali difetti mhux se titrattahom, u titrattahom mhux b'mod kożmetiku, imma fir-realtà, allura l-konsegwenzi jistgħu jkunu koroh ferm. Kellu mitt elf raġun il-Prim Ministru Malti meta qal lill-mexxejja sħabu madwar il-mejda fi Brussell li jista' jkun li t-tluq tar-Renju Unit kien żball kommess minnhom, imma jekk ikollna tluq ieħor allura x'aktarx li jkun tort tagħna. U ma noqogħdux ninħbew wara subgħajna. Id-deċiżjoni tar-Renju Unit ikkawżat ħafna beraq u dlam griż. Id-deċiżjoni tar-Renju Unit nefħet fuq, u ħammret il-ġamar tal-ewroxettiċiżmu. Qanqlet u nisslet il-kuraġġ fost dawk li ilhom jopponu lill-Unjoni Ewropea. Għamlet sewwa Malta li, minkejja ċ-ċokon tagħha, ġabet għall-attenzjoni ta' kulħadd ir-realtà li qegħdin ngħixu llum. Il-popli għandhom jingħataw widen għal dak li jkunu qegħdin jitolbu. Li titbiegħed mill-għajta tal-poplu jkun żball enormi. Tkun qiegħed tagħti lok biex ikun hemm min jinkoraġġixxi lilu nnifsu li jirrikorri għal mezzi oħrajn, li mhux bilfors ikunu paċifiċi, li mhux bilfors ikunu marċi ta' protesti fit-toroq tal-bliet ewlenin. Id-deċiżjoni tal-poplu tar-Renju Unit waddbet piż kbir fuq spallett kull min b'xi mod għandu xi forma ta' setgħa. Piż kbir fuq l-istituzzjonijiet. Piż kbir fuqna l-Membri Parlamentari Ewropej. Piż kbir fuq il-mexxejja tal-pajjiżi li jiffurmaw l-Unjoni Ewropea. Ejjew ilkoll nidħlu daħla fina nfusna u naraw bis-serjetà x'għandu jfisser għalina dak li ddeċieda l-poplu tar-Renju Unit. Ejjew naraw jekk il-messaġġ tal-Proġett Ewropa hux qed jasal u kif qed jasal. Irridu niżguraw li ċ-ċittadini jkunu mgħarrfa sew xi tfisser li tkun parti minn dan il-blokk ekonomiku kbir bid-difetti u preġji tiegħu. Il-Brittaniċi ddeċidew li barra aħjar minn ġewwa. Din deċiżjoni trid tiġi rispettata, iżda jekk għandhomx raġun jew le għad irridu naraw.